作者:貫休
標題:上杜使君
內容:為魚須處海，為木須在嶽。一登君子堂，頓覺心寥廓。右聽青女鏡，左聽宣尼鐸。政術似蒲盧，詩情出沖漠。從來苦清苦，近更加澹薄。訟庭何所有，一隻兩隻鶴。煙霞色擁牆，禾黍香侵郭。嚴霜與美雨，皆從二天落。蒼生苦瘡痍，如何盡消削。聖君新雨露，更作誰恩渥。即捉五色筆，密勿金鑾角。即同房杜手，把乾坤橐鑰。休說蔔圭峰，開門對林壑。